Aat maak mihchetwaau naashch e maamishkaateyihtaakuniyikwaau chekwaayuuh e chii ihtuutahk anit Jewa e ihtaayich yaapach namui uhchi wii taapweyimikuu wiya e aawit Christ.
Eukun taapwe kaa ispayihch taan kaa ishi niikaan wiihtamukupane aniyaa uchischiwehiichesuu Isaiah e chii itwekupane,
Utipeyihchikeu,
awen tiyaapwehtaakuyaahch taan kaa ishi wiihtamaahch.
Aweyuu kaa waapahtiyaat Utipeyihchikeu usuuhkaatisiiwin.
Aniyaa maak Isaiah chii niikaan wiihtamukupane chekwaayuu che uhchi ekaa taapwehtamiyich e chii itwekupane,
Chishemanituu chii ihtuutaakuuch ekaa chechii waapahtahkwaau kaye ekaa chechii nisituhtahkwaau,
ekw maak namui waapahtamuch kaye namui nisituhtamuch.
Namui maak niwii pechi nituwaapamikuch chechii miinuwaachihiikwaau,
iteu Chishemanituu.
Isaiah chii iteu uyuu wesh chii waapahtamuweu Jesus uchisteyihtaakusuwiniyuu,
ekw maak kaa aayimuumaat.
Mihchetu maak yaapach anichii Jewa iinuuh kaa niikaanishkuwaatwaau chii taapweyimeuch Jesus mikw maak namui uhchi aayimuutamuch anite e pehtawaakanuutwaau wesh chii kushteuch aniyuu Phariseeh kaye namui uhchi nituweyihtamuch chihchiwe chechii wiiwiitishihwaakanuutwaau anit utayimiheukamikuwaahch.
Wesh uste chii iteyimeuch iinuuh chechii nahiiwehaatwaau ishpish wii Chishemanituu chechii nahiiwehaatwaau.
Taan e ishi wiyaaskunikut awen Jesus utayimuwiniyuu
Jesus maak chii itweu e chishewet,
“Awen tiyaapweyimikwe namui mikw niya nipechi taapweyimikw kaye taapweyimeu aniyuu kaa pechi itishahuyich.
An awen kaa pechi waapamit,
waapameu kaye aniyuu kaa pechi itishahuyich.
Nichii takushin utah aschiihch chechii miiweyaan waashtewin.
Ekw maak an awen che pechi taapweyimikwe namui chika uhchi ihtaau anite wanitipiskusiiwinihch.
An awen piyehtamukwe taan kaa ishi wiihtamaan ekaa maak nanihiihtamukwe,
namui niwiyaaskunaau.
Nichii takushin utah aschiihch namui wii chechii wiyaaskunicheyaan maak nichii takushin chechii pimaachihiiweyaan.
An awen yaatuweyimikwe,
kaye ekaa nenahiihtamukwe nimiywaachimuwiniyuu,
chika wiyaaskunaakanuu.
Aniyuu uhchi taan kaa itweyaan eukw aniyuu che uhchi wiyaaskunaakanuut maahchishtai chiishikaayiche.
Namui mikw niya e iteyihtamaan nuuhchi ishi ayimin.
An Uhtaawiimaau kaa pechi itishahuut wiya nichii wiihtamaakw taan che iteuch ekun maak mikw kaa ishi wiihtamaan.
Nichischeyihtamuwaan maak wiya utitishuwewin chika ihtuutaakuwaanaawaau chechii ayaayekw kaachiche pimaatisiiwin.
Taan e ishi miit chechii ititakuch ekun e ishi wiihtamaan.”